De vil sløjfe topskatten og lette skatten med 20.000 kroner i bunden, fastfryse grundskylden og fjerne registreringsafgiften på biler.

Til gengæld skal der skæres kraftigt i den offentlige sektor, så der om ti år vil være 92.000 færre offentlige ansatte, kontanthjælpen skal sænkes til Ungeydelsen, og hvis du skal til lægen, må du selv betale 130 kroner pr. gang, indtil du når 1.300 kroner.

Det er Liberal Alliances plan for det danske samfund frem til 2025. Finansminister Bjarne Corydon (S) indrømmede i søndagens udgave af Berlingske på baggrund af beregninger fra sit eget ministerium, at tiltagene ville få 124.000 flere i job, men kaldte samtidig LA's politik for et farligt eksperiment, som vil øge uligheden i det dansk samfund markant.